Nikolaj Villumsen (EL), 2012-05-31:
Flertallet i Folketinget har nu besluttet, at Danmark skal tilslutte sig finanspagten.
Det må stå for flertallets egen regning, men jeg synes ærlig talt, at det ville klæde flertallet, hvis man havde mod til at spørge befolkningen, om befolkningen deler flertallet i Folketingets entusiasme for EU's økonomiske styring.
Det er jo ikke en ligegyldig traktat, vi her taler om.
Det er med hovedarkitekten bag finanspagten, den konservative tyske kansler, Angela Merkels ord et krav, at traktaten og finanspagten og de budgetlove, som den kræver, skal være bindende og gyldige for altid, og de vil aldrig kunne ændres af et parlamentarisk flertal.
Det er Merkels ord.
Kommende flertal i Folketinget skal altså bindes til at føre en bestemt økonomisk politik.
Det skal ikke længere være vælgerne, der fra valg til valg stemmer og vælger den økonomiske politik.
Det skal ikke længere være skiftende folkevalgte regeringer, der lægger retningslinjerne for den økonomiske politik.
Nej, den økonomiske politik er bestemt i finanspagten.
Jeg ved, at der er rigtig, rigtig mange danskere, der er utilfredse med det, som Folketinget gør i dag.
Jeg har i den seneste tid været mange timer ude i de danske gader og stræder for at samle underskrifter for en folkeafstemning.
Det er der rigtig, rigtig mange andre, der også har.
Der er mange, der har gjort en stor indsats, og i samarbejde med Folkebevægelsen mod EU har Enhedslisten indsamlet 35.410 underskrifter med kravet om en folkeafstemning.
Dem afleverede vi til Folketingets Europaudvalg i tirsdags.
Kigger man på meningsmålingerne, er der 60 pct. af danskerne, der bakker op om, at vi skal have en folkeafstemning om finanspagten.
Jeg synes ærlig talt, at Folketinget burde lytte til de rigtig, rigtig mange danske borgere.
Mens den nye socialdemokratiske regering i Danmark i år gennemfører en kickstart, der med offentlige investeringer skaber arbejdspladser, vil netop en sådan politik ikke være mulig for hverken den nuværende eller kommende regeringer efter 1. januar 2013, når Danmark nu har tiltrådt finanspagten.
Indholdet i finanspagten er borgerlig nedskæringspolitik, som lægger EU-landene i en økonomisk stram spændetrøje.
Nedskæringspolitikken har det problem, at den ikke vil genrejse økonomierne og skabe beskæftigelse.
Det ses desværre med al mulig alvorlighed lige nu i Europa.
Arbejdsløsheden eksploderer som et resultat af års massive velfærdsforringelser.
Den her politik vil gøre krisen værre.
Den vil skabe mere fattigdom, og den vil skabe mere arbejdsløshed i Europa.
Det ses i lande som Grækenland, Spanien og Portugal, men også i Irland – Irland, som jo er det land, der i dag som det eneste får lov at stemme om finanspagten.
Indtil videre har befolkningerne i Frankrig og Grækenland ved de seneste valg afvist nedskæringspolitikken.
Jeg glæder mig til og håber meget på, at irlænderne tør stemme nej, trods de skræmmekampagner der har været ført, så også de kan få lov at afvise nedskæringspolitikken.
I Enhedslisten mener vi, at det er den danske befolkning, som skal have muligheden for at sige nej.
Derfor mener vi, der skal være en folkeafstemning.
Den danske befolkning sagde ved sidste folketingsvalg nej til Dansk Folkepartis, Venstres og Konservatives nedskæringspolitik.
Jeg synes derfor ærlig talt, at den danske befolkning har fortjent bedre end at få listet den selvsamme nedskæringspolitik ind ad bagdøren uden at blive spurgt.
Derfor skal der lyde en meget, meget klar opfordring lige nu til Folketinget: Jeg synes, vi skal respektere demokratiet, jeg synes, vi skal spørge befolkningen, om den også i fremtiden vil have mulighed for at investere for at skabe arbejdspladser, eller om den vil binde sig til den tyske konservative kanslers drøm om en permanent nedskæringspolitik.
Jeg håber rigtig, rigtig meget, at Folketinget vil stemme for vores forslag om en folkeafstemning om finanspagten.